Tieners erg beseer toe toestel ontplofArgieffoto: Kent Williamson Vyf tienerseuns het ernstige beserings opgedoen toe ŉ ploftoestel Maandagaand by ŉ huis in Manenberg, Kaapstad, ontplof het. Kapt. FC van Wyk, woordvoerder van die polisie, het gesê dit is nog nie bekend presies watter soort ploftoestel dit was of waar die seuns die toestel gekry het nie. Die ontploffing het omstreeks 18:30 in Goudstraat in Vanguard Estate gebeur. “Die seuns, almal tussen die ouderdomme van 15 en 20, is met ernstige beserings na verskillende hospitale gehaas. ŉ Saak van onwettige besit van ŉ ploftoestel word ondersoek,” het Van Wyk gesê. Volgens African News Agency het Robert Daniels, ŉ woordvoerder van die provinsiale nood- en forensiese patologiedienste, gesê die toestel wat ontplof het, was ŉ handgranaat. Daniels het gesê twee van die seuns het kritieke beserings opgedoen.